Jhb man veg om lewe toe motor hom trefFoto: ER24 ŉ Man van Benoni in die ooste van Gauteng, vermoedelik in sy 40’s, veg om sy lewe in die hospitaal nadat hy deur ŉ motor getref is toe hy die pad wou oorsteek. Russel Meiring, ER24-woordvoerder, sê die voorval het laat Vrydagaand gebeur. Volgens Meiring het die nooddienste die man glo in die middel van die pad aangetref en die motor wat hom getref het langs die pad geparkeer. “Die man was in ŉ kritieke toestand as gevolg van die veelvuldige beserings wat hy opgedoen het – insluitend ŉ baie erge kopwond,” sê Meiring. Die man is met lewensondersteunende middels behandel en na ŉ hospitaal vervoer waar hy tans om sy lewe veg. Meiring sê die bestuurder van die voertuig het geen beserings opgedoen nie. ŉ Ondersoek na die voorval is Vrydag van stapel gestuur.